ช่างเชื่อมไทยคว้า 6 รางวัล การแข่งขันช่างเชื่อมระดับนานาชาติ อาร์คคัพ 2021
นายประทีป ทรงลำยอง อธิบดีกรมพัฒนาฝีมือแรงงาน กล่าวว่า กรมพัฒนาฝีมือแรงงาน จัดส่งช่างฝีมือเข้าร่วมการแข่งขันช่างเชื่อมระดับนานาชาติอาร์คคัพ 2021 (2021 Arc Cup International Welding Competition) ซึ่งเป็นการแข่งขันผ่านระบบออนไลน์ โดยสาธารณรัฐประชาชนจีนเป็นเจ้าภาพ ระหว่างวันที่ 3-8 ธันวาคม 2564 ที่ผ่านมา มีผู้เข้าร่วมการแข่งขันทั้งสิ้น 262 คน จาก 8 ประเทศ ประกอบด้วย สาธารณรัฐกานา สาธารณรัฐบัลแกเรีย สาธารณรัฐประชาชนจีน สาธารณรัฐอินเดีย สาธารณรัฐอินโดนีเซีย ประเทศมาเลเซีย สาธารณรัฐสังคมนิยมเวียดนาม และประเทศไทย ผู้แทนประเทศไทยเข้าร่วมการแข่งขัน จำนวน 3 สาขาๆ ละ 2 คน รวมผู้แข่งขัน 6 คน ได้แก่ สาขาเทคโนโลยีการเชื่อมแม็ก สาขาเทคโนโลยีการเชื่อมทิก และสาขาเทคโนโลยีการเชื่อมไฟฟ้า ซึ่งช่างเชื่อมไทยโชว์ศักยภาพเป็นที่ประจักษ์สามารถคว้ารางวัลมาได้ทุกคน ประกอบด้วย  นายรณกฤษ กาละปัตย์ สถาบันพัฒนาฝีมือแรงงาน 6 ขอนแก่น รางวัลชนะเลิศสาขาเชื่อมแม็ก นายวีระชัย พวงปัญญา สถาบันพัฒนาฝีมือแรงงาน 7 อุบลราชธานี รางวัลรองชนะเลิศสาขาเชื่อมไฟฟ้า นายศิวกร ดาราช สถาบันพัฒนาฝีมือแรงงาน 7 อุบลราชธานี รางวัลชนะเลิศ สาขาเชื่อมไฟฟ้า นายวีรพล ศรีลาชัย สถาบันพัฒนาฝีมือแรงงาน 6 ขอนแก่น รางวัลยอดเยี่ยม สาขาเชื่อมไฟฟ้า นายกุลพัทธ์ วงศ์ชู สถาบันพัฒนาฝีมือแรงงาน 6 ขอนแก่น รางวัลชนะเลิศสาขาเชื่อมทิก นายอนุเทพ กัญญาสาย สถาบันพัฒนาฝีมือแรงงาน 7 อุบลราชธานี รางวัลยอดเยี่ยมสาขาเชื่อมทิกอธิบดีกรมพัฒนาฝีมือแรงงาน กล่าวต่อว่า ความสำเร็จในการแข่งขันดังกล่าว เกิดจากความร่วมมือระหว่างกรมพัฒนาฝีมือแรงงานและหน่วยงานเครือข่ายพัฒนาฝีมือแรงงาน ทั้งมหาวิทยาลัยและในส่วนของบริษัท ที่ได้ร่วมกันสนับสนุนบุคลากร วัสดุและอุปกรณ์บางส่วนในการแข่งขัน ตลอดจนร่วมส่งกำลังใจให้แก่ผู้เข้าแข่งขันได้สร้างชื่อเสียงให้แก่ประเทศไทย สร้างการรับรู้แก่นานาประเทศถึงทักษะฝีมือช่างเชื่อมไทยและระบบการฝึกอบรมฝีมือแรงงานของประเทศไทยในสาขาเทคโนโลยีการเชื่อมที่มีผลงานโดดเด่นในเวทีระดับโลก